Official Journal L 142 , 31/05/2002 P. 0074 - 0074



Id-Deċiżjoni tal-Kunsill tas-6 ta' Diċembru 2001 dwar il-konklużjoni tal-Ftehim bejn il-Komunità Ewropea u r-Rumanija li jistabbilixxi ċerti kondizzjonijiet għat-trasport ta' merkanzija bit-triq u l-promozzjoni ta' trasport kombinat (2002/409/KE) IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 71 u 93, flimkien mat-tieni sotto-paragrafu ta' l-Artikolu 300(3) tiegħu, Wara li kkunsidra l-proposta mill-Kummissjoni [1], Wara li kkunsidra l-approvazzjoni tal-Parlament Ewropew [2], Billi: (1) Il-konklużjoni tal-Ftehim bejn il-Komunità Ewropea u r-Rumanija li jistabbilixxi ċerti kondizzjonijiet għat-trasport ta' merkanzija bit-triq u l-promozzjoni ta' trasport kombinat (minn issa 'l quddiem "Ftehim") jipprovdi mezz xieraq għall-iżvilupp akbar tar-relazzjonijiet tat-trasport bejn il-partijiet kontraenti. (2) Il-konklużjoni tal-Ftehim jikkontribwixxi għall-funzjonament bla xkiel tas-suq intern minħabba li se jippromwovi traffiku ta' transitu mir-Rumanija għal trasport intern bejn il-Greċja u l-Istati Membri l-oħra u b'hekk jippermetti li jsir kummerċ intra-Komunitarju li għandu jkun imwettaq bl-inqas spiża possibbli għall-pubbliku inġenerali u jnaqqas għal minimu l-ostakoli amministrattivi u tekniċi li jaffettwawh. (3) Il-konklużjoni tal-Ftehim jippromwovi trasport kombinat, bil-ħsieb li jipproteġi l-ambjent. (4) Il-Ftehim għandu jkun approvat f'isem il-Komunità, IDDEĊIEDA KIF ĠEJ: L-Artikolu 1 Il-Ftehim bejn il-Komunità Ewropea u r-Rumanija li jistabbilixxi ċerti kondizzjonijiet għat-trasport ta' merkanzija bit-triq u l-promozzjoni ta' trasport kombinat qiegħed b'hekk ikun approvat f'isem il-Komunità. It-test tal-Ftehim huwa mhemuż ma' din id-Deċiżjoni. L-Artikolu 2 Il-President tal-Kunsill għandu jagħti n-notifika li hemm prevista fl-Artikolu 19 tal-Ftehim. L-Artikolu 3 Il-Kummissjoni, megħjuna mir-rappreżentanti tal-membri tal-Kunsill, għandha tirrapreżenta lill-Komunità fil-Komunità /Kumitat tat-Trasport tar-Rumanija (minn issa 'l quddiem irreferut bħala "il-Kumitat") stabbilit bl-Artikolu 13 tal-Ftehim. Il-pożizzjoni li għandha tittieħed mill-Komunità fil-Kumitat għandha tkun adottata mill-Kunsill li jaġixxi b'maġġoranza kwalifikata fuq proposta mill-Kummissjoni. Il-Kunsill għandu jaġixxi b'maġġoranza sempliċi meta d-deċiżjoni li l-Kumitat jipproponi li jieħu jkollha x'taqsam mar-regoli ta' proċeduri tal-Kumitat. Id-Deċiżjonijiet meħuda mill-Kumitat għandhom ikunu ppubblikati fil-Ġurnal Uffiċjali tal-Komunitajiet Ewropej. Magħmul fi Brussel, fis-6 ta' Diċembru 2001. Għall-Kunsill Il-President R. Daems [1] ĠU C 154 E, tad-29.3.2001, p. 227. [2] ĠU C 72 E, tal-21.3.2002, p. 141. -------------------------------------------------- Ftehim bejn il-Komunità Ewropea u r-Rumanija li jistabbilixxi ċerti kondizzjonijiet għall-ġarr ta' merkanzija bit-triq u l-promozzjoni ta' trasport magħqud IL-KOMUNITÀ EWROPEA, minn issa 'l quddiem issir riferenza għaliha bħala "il-Komunità", IR-RUMANIJA, minn issa 'l quddiem issir riferenza għaliha bħala "ir-Rumanija", minn issa 'l quddiem imsejħin "il-Partijiet Kontrattwanti", WARA LI JKUN IKKUNSIDRAT il-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Rumanija, min-naħa l-oħra, ta' l-1 ta' Frar 1993, u b'mod partikolari l-Artikolu 57.3 tiegħu; WARA LI JKUN IKKUNSIDRAT li huwa essenzjali għall-Komunità; fil-kuntest tat-twettieq tas-suq intern u l-implimentazzjoni ta' l-istrateġija tat-trasport komuni, biex ikun assigurat li merkanzija tal-Komunità li tinġarr ma tul ir-Rumanija, tkun tista' tgħaddi kemm jista' jkun malajr u mingħajr xkiel jew diskriminazzjoni; WARA LI JKUN IKKUNSIDRAT li r-Rumanija għandha interess li tiżviluppa aktar mal-Komunità drittijiet reċiproki u l-obbligazzjonijiet eżistenti dwar l-aċċess għas-suq tat-trasport u t-Transitu u bħala l-ewwel pass biex jinkiseb ftehim dwar it-trasport intern kif maħsub fil-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Rumanija, min-naħa l-oħra, ta' l-1 ta' Frar 1993; WARA LI JKUN IKKUNSIDRAT, aktar minn hekk, li hemm bżonn li jkun assigurat l-iżvilupp ikkordinat taċ-ċirkolazzjonijiet ta' trasport bejn u mit-territorji tal-Partijiet Kontrattwanti, b'mod partikolari billi jiġi introdott u żviluppat pakkett ta' miżuri kkoordinati dwar it-trasport magħqud bit-triq u fuq bażi kompetittiva permezz ta' promozzjoni ta' vetturi li huma ambjentalment amikevoli u li jirrispettaw il-prinċipju ta' mobilità sostenibbli, FTIEHMU KIF ĠEJ: TITOLU I GĦAN, KAMP TA' APPLIKAZZJONI U DEFINIZZJONIJIET Artikolu 1 Għan L-għan ta' dan il-Ftehim huwa li jippromwovi koperazzjoni bejn il-Partijiet Kontrattwanti dwar it-trasport ta' merkanzija u, b'mod partikolari, traffiku ta' Transitu u bit-triq, u li jassigura għal dan l-iskop li trasport bejn u ma tul it-territorji tal-Partijiet Kontrattwanti jkun żviluppat b'mod ikkoordinat. Artikolu 2 Kamp ta' applikazzjoni 1. Il-kooperazzjoni għandha tkopri trasport ta' merkanzija bit-triq u trasport magħqud. 2. F'dan ir-rigward, l-iskop ta' dan il-Ftehim għandu jkopri b'mod partikolari: - aċċess għas-suq tat-traffiku ta' Transitu u fil-qasam ta' trasport ta' merkanzija bit-triq, - miżuri legali u amministrattivi ta' appoġġ li jinkludu miżuri kummerċjali, ta' tassazzjoni, soċjali u tekniċi, - kooperazzjoni fl-iżvilupp ta' sistema ta' trasport li, inter alia, tissodisfa ħtiġiet ambjentali, - skambju regolari ta' informazzjoni dwar l-iżvilupp ta' l-istrateġija dwar it-trasport tal-Partijiet Kontrattwanti. Artikolu 3 Definizzjonijiet Għall-iskop ta' dan il-Ftehim, dawn id-definizzjonijiet segwenti għandhom japplikaw: (a) traffiku ta' Transitu: vjaġġ imwettaq bit-triq matul it-territorju ta' Stat(i) Membru(i) tal-Komunità jew matul it-territorju tar-Rumanija, indipendentement minn jekk ikunx imwettaq permezz ta' vetturi tat-triq mgħobbija jew mhux mgħobbija mingħajr ma jagħmel l-ebda ħidma ta' xi tagħbija jew ħatt f'dawn it-territorji; (b) trasport magħqud: tfisser it-trasport ta' merkanzija bejn jew matul it-territorji tal-Partijiet Kontrattwanti meta t-trakk, it-trejler, is-semi-trejler, bi jew mingħajr l-unità tar-rimork, skambju tal-qafas jew kontenitur ta' 20 pied jew aktar jużaw1 it-triq fil-fażi inizjali jew finali tal-vjaġġ, u fil-fażi l-oħra, jużaw ferrovija jew passaġġi fuq l-ilma interni jew servizzi marittimi meta din is-sezzjoni teċċedi il-100 km f'linja dritta, u tagħmel l-ewwel fażi tal-vjaġġ jew il-fażi finali tal-vjaġġ bit-triq: - bejn il-post ta' fejn tkun mgħobbija l-merkanzija u l-eqreb stazzjon addattat għat-tagħbija tal-ferrovija għall-ewwel fażi, u bejn l-eqreb stazzjon addattat għall-ħatt tal-ferrovija u l-post ta' fejn tinħatt il-merkanzija għall-fażi finali, jew - ġewwa raġġ li ma jeċċedix il-150 km f'linja dritta mill-port tal-passaġġi fuq l-ilma jew minn port tal-baħar tat-tagħbija jew tal-ħatt; (ċ) vetturi tat-triq: għandha tfisser vetturi b'mutur irreġistrat f'Parti Kontrattwanti jew għaqda flimkien ta' vetturi li l-vettura b'mutur tagħhom għallanqas tkun irreġistrata f'Parti Kontrattwanti u li jintużaw esklussivament għall-ġarr ta' merkanzija; (d) ħlas mingħand min jużah: tfisser ħlas mhux diskriminatorju ta' ammont speċjali li jagħti d-dritt lil vetturi tat-triq sabiex jużaw infrastruttura partikolari għal perjodu partikolari; (e) noleġġi: tfisser ħlas ta' ammont speċifikat għal vetturi li jivjaġġaw id-distanza bejn iż-żewġ postijiet fuq infrastruttura; l-ammont għandu jkun ibbażat fuq id-distanza vjaġġata u fuq il-kategorija tal-vettura; (f) territorju tal-Parti Kontrattwanti: - tfisser għall-Komunità Ewropea, it-territorji li fihom it-Trattat li jistabbilixxi l-Komunità Ekonomika Ewropea huwa applikabbli u permezz tal-kondizzjonijiet elenkati f'dak it-Trattat, u - tfisser għar-Rumanija, it-territorju tar-Rumanija. TITOLU II TRASPORT MAGĦQUD Artikolu 4 Disposizzjonijiet ġenerali Il-Partijiet Kontrattwanti għandhom jadottaw il-miżuri reċiprokament ikkoordinati meħtieġa għall-iżvilupp u l-promozzjoni ta' trasport magħqud bħala mezz biex ikun assigurat li proporzjon kbir tat-trasport internazzjonali tagħhom ikun imwettaq permezz tal-kondizzjonijiet li huma aktar konxji ta' l-ambjent. Artikolu 5 Miżuri ta' appoġġ Il-Partijiet Kontrattwanti għandhom jieħdu l-passi kollha meħtieġa sabiex itejbu l-kompetittività ta' trasport magħqud speċjalment billi: (a) jieħdu miżuri sabiex jinkoraġġixxu lil min jużah u lil fornituri sabiex jużaw trasport magħqud billi: - itejbu l-kompetittività tat-tipi kollha tat-trasport magħqud vis-à-vis it-toroq permezz ta' għajnuna finanzjarja għal proġetti ġodda tat-trasport magħqud mill-Komunità jew mir-Rumanija, - jinkoraġġixxu l-użu ta' trasport magħqud mhux akkompanjat speċjalment fuq distanzi twal u jippromwovu, b'mod partikolari, l-użu ta' skambju tal-qafas, kontenituri u semi-trejlers, - jilliberaw, fl-istruttura addattata, il-fażijiet tal-bidu u/jew finali ta' trasport tal-ġarr, li jiffurmaw parti integrali mill-operat tat-trasport magħqud, minn sistemi ta' kwoti u sistemi ta' awtorizzazzjoni, - jikkunsidraw li jagħtu tnaqqis minn taxxi fuq vetturi meta wżati f'miġemgħa ta' trasport magħqud, - itejbu l-veloċità u l-fiduċja fi trasport magħqud u b'mod partikolari: (i) billi jinkoraġġixxu ż-żieda fil-frekwenza ta' servizzi ta' trasport magħqud bi qbil mal-ħtiġiet tal-fornituri u ta' min jużah; (ii) billi jinkoraġġixxu t-tnaqqis tal-ħin ta' stennija fit-terminals u billi jżidu l-produttività tagħhom; (iii) billi jiffaċilitaw il-kontrolli tal-fruntiera li jaffettwaw trasport magħqud, li jittrasferixxu dawk il-kontrolli għall-merkanzija kollha apparti milli għal oġġetti li huma soġġetti għal kontrolli veterinarji u fitosanitarji għal terminals ta' trasport magħqud kemm jista' jkun malajr; (iv) billi jtejbu l-kondizzjonijiet ta' sigurtà tal-merkanzija, l-unità ta' trasport u l-unità ta' tagħbija matul il-miġemgħa tat-trasport magħqud, - billi jasiguraw aċċess mingħajr diskriminazzjoni għal terminals li huma ffinanzjati jew ko-finanzjati mill-fondi pubbliċi, - jagħtu, meta jkun fattibbli, allokazzjoni ta' prijorità ta' l-awtorizzazzjonijiet ta' ġarr bit-triq, miftehma fl-Artikolu 6(2) mill-awtoritajiet kompetenti tal-Partijiet Kontrattwanti, lil dawk il-burdnara bit-triq skond l-użu tat-trasport magħqud tagħhom kif imkejjel mill-informazzjoni ta' l-istatistika disponibbli għal kull Parti Kontrattwanti, - jikkunsidraw, meta jkun hemm bżonn għall-kompatibbiltà mad-daqs tal-linji tal-ferrovija, il-toqol, il-qisien u l-karatteristiċi tekniċi ta' l-apparat speċjalizzat tat-trasport magħqud u jikkunsidraw azzjoni koordinata sabiex apparat bħal dan ikun ordnat u jkun imħaddem bħal ma jkun meħtieġ mil-livell tat-traffiku; (b) jagħmlu aċċessibbli, meta mitluba, informazzjoni disponibbli dwar azzjonijiet tat-trasport magħqud ġdid li tinkludi proġetti ta' riċerka ta' teknoloġija (ko-)finanzjati minn dik il-Parti Kontrattwanti, permezz ta' sommarju eżekuttiv, li jelenka l-kontenut, ir-riżultati u l-impatt ta' l-azzjoni jew tal-proġett teknoloġiku; (ċ) joħolqu infrastruttura xierqa permezz: - kif elenkat fid-disposizzjonijiet relevanti ta' l-AGTC, il-Ftehim Ewropew dwar rabtiet importanti tat-trasport magħqud internazzjonali u l-istallazzjonijiet relatati ta' l-1 ta' Frar 1991, - ineħħu kull magħlaq fit-toroq ta' l-aċċess tar-rotot lejn it-terminals tat-trasport magħqud sabiex itejbu l-użu tat-trasport magħqud; (d) jikkunsidraw l-azzjonijiet segwenti: - jeżaminaw il-possibbilitajiet li jippermettu vetturi ta' 44-tunnellata fuq sitt fusien għal fażijiet tal-bidu u finali tat-triq tat-trasport magħqud, - jagħmlu eċċezzjonijiet għal restrizzjonijiet ta' sewqan matul tmiem il-ġimgħa u l-btajjel għal fażijiet tal-bidu u finali tat-triq tat-trasport magħqud, - jippermettu aċċess reċiproku għall-operaturi tat-trasport magħqud fuq il-ferroviji fil-kuntest ta' ftehim ġdid. TITOLU III TRASPORT BIT-TRIQ Artikolu 6 Disposizzjonijiet ġenerali 1. Fir-rigward ta' l-aċċess reċiproku għas-swieq tat-trasport, il-Partijiet Kontrattwanti jaqblu, inizjalment u mingħajr preġudizzju għall-paragrafu 2 ta' dan l-Artikolu, li jżommu d-drittijiet eżistenti li jirriżultaw minn ftehim bilaterali jew minn xi ftehim bilaterli ieħor konkluż bejn kull Stat Membru tal-Komunità u r-Rumanija. B'dana kollu, filwaqt li tistenna l-konklużjoni ta' ftehim bejn il-Partijiet Kontrattwanti dwar l-aċċess għas-suq tat-trasport bit-triq, kif previst fl-Artikolu 7, ir-Rumanija għandha tikkopera ma' l-Istati Membri tal-Komunità sabiex temenda dawn il-ftehim u/jew l-arranġamenti bilaterali skond ma jista' jkun meħtieġ sabiex jiġu addattati għal dan il-Ftehim. 2. B'żida ma' l-awtrozzazzjonijiet li għalihom hemm provvediment dwarhom fir-reġimi deskritti fil-paragrafu 1, il-Partijiet Kontrattwanti b'hekk jaqblu li jagħtu, għal kull sena kalendarja, aċċess għal traffiku ta' Transitu u permezz ta' vetturi b'merkanzija mit-territorji ta' l-Istati Membri tal-Komunità u tar-Rumanija b'effett mid-data li fiha dan il-Ftehim jidħol fis-seħħ, permezz ta' l-awtorizzazzjonijiet segwenti: (a) il-Komunità għandha tirċievi: 14000 awtorizzazzjoni valida fir-Rumanija; (b) ir-Rumanija għandha tirċievi: 7000 awtorizzazzjoni valida fl-Istati Membri tal-Komunità li dwarhom bolol adessivi jkunu ġew imwaħħla; (ċ) ir-Rumanija għandha tirċievi: 3000 bolla adessiva għal kull Stat Membru tal-Komunità; (d) l-awtorizzazzjonijiet li hemm riferenza dwarhom permezz ta' (a) u (b) għandhom jikkorrispondu mal-mudelli fl-Anness 1a u l-Anness 1b rispettivament; (e) il-bolol adessivi li hemm riferenza dwarhom permezz ta' (ċ) għandhom jikkorrispondu għall-mudell fl-Anness 1 ċ; (f) l-awtorizzazzjonijiet li hemm riferenza dwarhom permezz ta' (a) u (b) għandhom jiġu fornuti mis-servizzi tal-Kummissjoni lejn l-awtoritajiet kompetenti tar-Rumanija jew, fil-każ tal-Komunità, lejn l-awtoritajiet kompetenti ta' l-Istati Membri tagħha. L-awtoritajiet kompetenti għandhom jimlew l-awtorizzazzjoni minbarra għall-intestaturi "Numru ta' reġistrazzjoni tal-vetturi bil-mutur", "Vjaġġ 'il barra" u "Vjaġġ lura" u għandhom jagħtuhom lill-operaturi tat-trasport tagħhom bi ħlas, hekk jiġu koperti biss l-ispejjeż amministrattivi raġonevoli; (g) il-bolol adessivi li hemm riferenza għalihom f'(ċ) għandhom jiġu fornuti mis-servizzi tal-Kummissjoni lejn l-awtoritajiet kompetenti tar-Rumanija. Dawn il-bolol adessivi għandhom jitwaħħlu fuq l-awtorizzazzjoni qabel ma tintuża sabiex jindikaw għal liema Stat Membru jew liema Stati Membri tal-Komunità l-awtorizzazzjoni tkun valida; (h) il-Partijiet Kontrattwanti jaqblu li l-ebda taxxi jew ħlas simili ma għandhom ikunu intaxxati għall-użu ta' l-awtorizzazzjonijiet li hemm riferenza dwarhom permezz ta' (a) u (b); (i) l-awtorizzazzjonijiet u l-bolol adessivi għandhom ikunu validi għal sena kalendarja waħda sal-31 ta' Jannar tas-sena ta' wara u jistgħu jintużaw għal vjaġġ wieħed 'il barra u wieħed lura biss. 3. L-awtorizzazzjonijiet li hemm riferenza dwarhom fil-paragrafu 2 jistgħu jintużaw biss minn vetturi li huma konformi għallinqas man-normi ta' EURO 1 jew mad-disposizzjonijiet taċ-"ċertifikat ta' trakk aħdar" kif riprodott fl-Anness 4. L-evidenza dwar il-konformità ma' din id-disposizzjoni għandha tinżamm abbord il-vettura matul il-vjaġġ kollu. 4. Jekk id-data li fiha l-Ftehim jidħol fis-seħħ bi qbil ma' l-Artikolu 19 ma tkunx l-1 ta' Jannar, in-numru ta' l-awtorizzazzjonijiet u bolol adessivi speċifikati fil-paragrafu 2 għandu jkun imnaqqas pro rata għas-sena kalendarja li fiha jidħol fis-seħħ il-ftehim. 5. L-awtoritajiet kompetenti tal-Partijiet Kontrattwanti għandhom joħorġu awtorizzazzjonijiet għall-ġarr ta' merkanzija bi qbil ma' dan il-ftehim biss lejn il-burdnara li jkunu awtorizzati skond il-leġislazzjoni ta' dik il-Parti Kontrattwanti sabiex jieħdu sehem f'ħidmiet ta' ġarr internazzjonali bit-triq. L-awtorizzazzjoni għandha tinżamm fuq il-vettura. Fil-każ ta' għaqda akkoppjata ta' vetturi għandha takkompanja l-vetturi bil-mutur. Din tkopri l-għaqda akkoppjata ta' vetturi anke jekk it-trejler jew semi-trejler ma jkunx irreġistrat f'isem is-sid ta' l-awtorizzazzjoni jew jekk ikun irreġistrat f'pajjiż ieħor. 6. Il-partijiet Kontrattwanti għandhom jibqgħu lura milli jieħdu azzjoni unilaterali li tista' twassal għal diskriminazzjoni bejn burdnara jew vetturi tal-Komunità u tar-Rumanija. Kull Parti Kontrattwanti għandha tieħu l-passi kollha sabiex tiffaċilita t-trasport bit-triq li hemm riferenza dwaru f'dan il-ftehim lejn jew mit-territorju tagħha stess. Artikolu 7 Aċċess għas-suq Il-Partijiet Kontrattwanti għandhom, bħala materja ta' prijorità u filwaqt li jagħtu kas ta' l-adozzjoni mir-Rumanija tar-regoli fiskali, soċjali u tekniċi tal-Komunità, jwiegħdu li jaħdmu flimkien sabiex ifittxu sistema komuni li tirregola aċċess għas-suq tat-trasport bit-triq bejniethom. Artikolu 8 Disposizzjonijiet fiskali Fil-każ ta' ħidmiet tat-trasport bi qbil ma' dan il-Ftehim: 1. il-Partijiet Kontrattwanti għandhom jassiguraw li l-prinċipju ta' mingħajr-diskriminazzjoni f'termini ta' nazzjonalità jew tal-post ta' l-istabbiliment għandu jkun applikat għat-tassazzjoni ta' vetturi tat-triq, toqol fiskali, nolleġġi u forom oħra ta' ħlasijiet magħmulha minn min juża l-infrastruttura tat-trasport tat-triq; 2. vetturi tat-triq irreġistrati f'Parti Kontrattwanti waħda għandhom ikunu eżentati mit-taxxi kollha fuq vetturi ntaxxati u minn imposti intaxxati fuq iċ-ċirkolazzjoni jew pussess ta' vetturi kif ukoll mit-taxxi speċjali jew mill-imposti ntaxxati kollha fuq operazzjonijiet tat-trasport fit-territorju tal-Parti Kontrattwanti l-oħra. Vetturi tat-triq ma għandhomx ikunu eżentati mill-pagament ta' taxxi u imposti fuq il-karburanti tal-magni, nollijiet tat-triq u ħlasijiet ta' l-użu ntaxxati għall-użu ta' l-infrastruttura; 3. Il-Partijiet Kontrattwanti għandhom jassiguraw li nolleġġi u kwalunkwe forma oħra ta' ħlas ta' l-użu ma jkunux jistgħu jiġu mposti fl-istess ħin għall-użu ta' sezzjoni waħda tat-triq. B'dana kolu, il-Partijiet Kontrattwanti jistgħu jimponu wkoll nolleġġi fuq oqfsa meta l-ħlasijiet ta' l-użu jkunu ntaxxati, għall-użu ta' pontijiet, mini u passaġġi fuq il-muntanji; 4. l-oġġetti segwenti għandhom ikunu eżentati mid-dazju tad-dwana u mit-taxxi u l-ħlasijiet kollha: (a) karburanti li jkun miżmum fit-tankijiet ta' vetturi tat-triq fil-waqt ta' l-importazzjoni għal ġewwa t-territorju tal-Parti Kontrattwanti l-oħra, meta t-tankijiet ikunu dawk iddisinjati mill-manifattur għat-tip ta' vetturi tat-triq f'dak il-każ; (b) karburanti li jkun miżmum fit-tankijiet ta' trejlers u semi-trejlers użat għas-sistemi ta' tkessieħ tar-refriġeraturi; (ċ) lubrikanti fi kwantitajiet meħtieġa għall-użu matul il-vjaġġ; (d) partijiet ta' tibdil u l-għodda meħtieġa għat-tiswija ta' vetturi li jkunu ġarrbu ħsara waqt li jwettqu l-ħidma tat-trasport internazzjonali bit-triq. Il-partijiet ta' tibdil li jiġu mibdula għandhom ikunu esportati mill-ġdid jew meqruda taħt il-kontroll ta' l-awtorità kompetenti tad-dwana tal-Parti Kontrattwanti l-oħra; 5. mingħajr preġudizzju għat-tieni subparagrafu tal-paragrafu 2, jekk il-toqol, qisien jew it-tagħbija totali jeċċedu-limiti massimi fis-seħħ fit-territorju tar-Rumanija filwaqt li l-vetturi jkunu konformi mad-disposizzjonijiet kif stabbiliti bid-Direttiva tal-Kunsill 96/53/KE [1] dwar toqol u qisien, il-vettura m'għandhiex tkun soġġetta għall-ebda ħlas speċjali basta li tkun konformi mad-disposizzjonijiet elenkati fl-Anness 5. Artikolu 9 Disposizzjonijiet soċjali Il-Partijiet Kontrattwanti għal dan il-Ftehim għandhom jimplimentaw il-Ftehim Ewropew li jikkonċerna x-xogħol ta' l-ekwipaġġ ta' vetturi involuti fi trasport internazzjonali bit-triq (ERTA) ta' l-1 ta' Lulju 1970, kif fis-seħħ mad-dħul fis-seħħ dan il-Ftehim jew għandhom japplikaw regoli identiċi għar-Regolamenti tal-Kunsill (KEE) Nru 3820/85 [2] u (KEE) Nru 3821/85 [3] kif sussegwentament emendati. Artikolu 10 Disposizzjonijiet tekniċi 1. Ir-Rumanija għandha tadotta miżuri ekwivalenti għal dawk mogħtija fl-Anness 2 sal-waqt tad-dħul fis-seħħ ta' dan il-Ftehim u għal dawk mogħtija fl-Anness 3 fi żmien sentejn mid-dħul fis-seħħ ta' dan il-Ftehim. 2. Il-Partijiet Kontrattwanti għal dan il-Ftehim għandhom jimplimentaw il-Ftehim Ewropew li jikkonċerna l-ġarr internazzjonali ta' oġġetti perikolużi bit-triq (ADR) tat-30 ta' Settembru 1957, kif ikun fis-seħħ mad-dħul fis-seħħ ta' dan il-Ftehim. 3. Ir-Rumanija għandha tħabrek sabiex tarmonizza fuq il-bażi tar-regoli tal-Komunità, il-leġislazzjoni tagħha dwar il-ġarr ta' oġġetti li jitħassru, annimali ħajjin u oġġetti perikolużi. 4. Il-Partijiet Kontrattwanti għandhom jaqsmu bejniethom l-esperjenza tagħhom u għandhom jagħmlu skambju ta' l-informazzjoni dwar il-leġislazzjoni tagħhom sabiex itejbu ċ-ċirkolazzjoni u s-sigurtà tat-traffiku matul perjodi ta' traffiku qawwi (tmiem il-ġimgħa, vaganzi pubbliċi, l-istaġun tat-turisti). 5. Il-Partijiet Kontrattwanti għandhom jikkoperaw fl-inkoraġġiment għall-introduzzjoni, l-iżvilupp u l-koordinazzjoni ta' sistemi inter-operabbli ta' l-informazzjoni tat-traffiku bit-triq. 6. Il-Partijiet Kontrattwanti għandhom iħabirku sabiex jarmonizzaw l-għajnuna teknika li għandha tkun ipprovduta lix-xufiera, id-disseminazzjoni ta' l-informazzjoni essenzjali dwar traffiku u s-servizzi ta' l-emerġenza li jinkludu s-servizzi ta' l-ambulanzi u materji oħra li jikkonċernaw ix-xufiera. TITOLU IV SIMPLIFIKAZZJONI TAL-FORMALITAJIET Artikolu 11 Simplifikazzjoni tal-formalitajiet 1. Il-Partijiet Kontrattwanti jaqblu li jissimplifikaw il-formalitajiet li jikkonċernaw iċ-ċirkolazzjoni ta' merkanzija li tinġarr bi qbil mal-Ftehim preżenti. 2. Il-Partijiet Kontrattwanti jaqblu li jibdew negozjati bil-ħsieb li jikkonkludu ftehim dwar il-faċilitazzjoni ta' kontrolli u formalitajiet li jkollhom x'jaqsmu mal-ġarr ta' merkanzija. 3. Il-Partijiet Kontrattwanti jaqblu li, sal-limitu meħtieġ, jieħdu azzjoni konġunta fuq, u li jinkoraġġixxu, l-adozzjoni ta' aktar miżuri ta' simplifikazzjoni. TITOLU V DISPOSIZZJONIJIET FINALI Artikolu 12 Twessieħ ta' l-iskop Jekk waħda mill-Partijiet Kontrattwanti tikkonkludi, fuq bażi ta' l-esperjenza fl-applikazzjoni ta' dan il-Ftehim, li miżuri oħra li ma jaqgħux taħt l-iskop ta' dan il-Ftehim ikunu fl-interess ta' l-istrateġija kkordinata tat-trasport Ewropea u, b'mod partikolari, jistgħu jgħinu sabiex isolvu l-problemi ta' traffiku fi Transitu u, għandha tagħmel suġġerimenti f'dan ir-rigward lill-Parti Kontrattwanti l-oħra. Artikolu 13 Kumitat Konġunt Il-korp responsabbli mill-koperazzjoni għandu jkun Kumitat Konġunt li għandu jkun magħruf bħala l-"Kumitat ta' Trasport Komunità/ir-Rumanija". Il-Kumitat għandu: - jkun magħmul minn rappreżentanti maħtura mill-Komunità u mir-Rumanija, - jiltaqgħu fuq talba ta' sew waħda u sew l-oħra mill-Partijiet Kontrattwanti, alternattivament fit-territorju ta' kull Parti Kontrattwanti, - jistabbilixxi r-regoli ta' proċedura tiegħu stess, - jaġixxi bi ftehim reċiproku, - jassigura l-implimentazzjoni xierqa ta' dan il-Ftehim u, b'mod partikolari, għandu: (a) jeżamina mezzi ta' koperazzjoni u ta' promozzjoni tat-trasport magħqud, u għandu jeżamina mill-ġdid għallinqas kull sentejn il-progress magħmul f'dan ir-rigward; (b) jeżamina mill-ġdid l-Annessi ta' dan il-ftehim għallinqas kull sentejn; (ċ) jirrisolvi kull tilwima li tista' tinħoloq dwar l-applikazzjoni u l-interpretazzjoni ta' dan il-Ftehim. Fil-każ ta' nuqqas ta' qbil, id-deċiżjoni għandha tkun irriferuta għal-laqgħa sussegwenti tal-Kumitat Konġunt li għandha tinżamm fi żmien xahrejn mid-data ta' meta tkun ġiet irriferuta bi qbil mal-kondizzjonijiet li għandhom ikunu stabbiliti fir-regoli ta' proċedura tiegħu; (d) jikkoordina l-kontroll, it-tbassir u x-xogħol ta' statistika ieħor li jkollu x'jaqsam mat-trasport internazzjonali bit-triq jew tat-trasport magħqud u, b'mod partikolari, traffiku ta' Transitu u bit-triq; (e) jadotta, skond kif ikun hemm bżonn, miżuri li jikkonċernaw l-addattazzjoni teknika tad-disposizzjonijiet tal-Ftehim preżenti; (f) jekk ikunu meħtieġa, jipprepara rakkomandazzjonijiet għal żidiet fin-numru ta' awtorizzazzjonijiet/bolol adessivi; (g) jiddiskuti, skond kif ikun hemm bżonn, is-suġġetti l-oħra kollha relevanti għall-implimentazzjoni ta' dan il-Ftehim. Artikolu 14 Ksur ta' liġi 1. Fil-każ ta' ksur tad-disposizzjonijiet ta' dan il-Ftehim minn vetturi tat-triq, jew minn xufier ta' vettura bħal din, l-awtorità kompetenti tal-Parti Kontrattwanti li fit-territorju tagħha jkun seħħ il-ksur tista' tinnotifika dan il-ksur lejn l-awtorità kompetenti tal-Parti Kontrattwanti l-oħra li tista' tieħu l-passi kif hemm provvediment dwar dan permezz tal-liġi nazzjonali tagħha. 2. L-awtorità kompetenti li tirċievi kwalunkwe notifika bħal din għandha kemm jista' jkun malajr possibbli tinforma lill-awtorità kompetenti tal-Parti Kontrattwanti l-oħra bl-azzjoni meħuda. 3. Id-disposizzjonijiet ta' dan l-Artikolu għandhom mingħajr preġudizzju għal sanzjonijiet legali li jistgħu jiġu applikati mill-qrati jew mill-awtoritajiet ta' l-infurzar, ta' wieħed mill-Istat Membru tal-Komunità Ewropea jew tar-Rumanija, li fit-territorju tiegħu/tagħha jkun seħħ il-ksur. Artikolu 15 It-tul tal-Ftehim Dan il-Ftehim ġie konkluż għal perjodu ta' ħames snin. Jekk l-ebda waħda mill-Partijiet Kontrattwanti ma tiddenunzjah, b'avviż ta' 12-il xahar qabel ma jiskadi dan il-perjodu, il-Ftehim għandu jkun imġedded awtomatikament għal perjodu ta' tliet snin. Artikolu 16 Denunzjar tal-Ftehim Kull Parti tista' tiddenunzja l-Ftehim b'avviż ta' 12-il xahar li għandu jkun innotifikat lill-Parti l-oħra. Artikolu 17 L-Annessi L-Annessi għandhom jifurmaw parti integrali minn dan il-Ftehim. Artikolu 18 Lingwi Dan il-Ftehim huwa miktub b'żewġ kopji fil-lingwa Daniża, Olandiża, Ingliża, Fillandiża, Franċiża, Ġermaniża, Griega, Taljana, Portugiża, Spanjola, Svediża u Rumena, kull test ikun egwalment awtentiku. Artikolu 19 Dħul fis-seħħ Dan il-Ftehim għandu jiġi konkluż bi qbil mal-proċeduri tal-Partijiet Kontrattwanti stess. Għandu jidħol fis-seħħ fl-ewwel ġurnata tat-tieni xahar wara li l-Partijiet Kontrattwanti jkunu nnotifikaw wieħed lill-ieħor bit-tlestija tal-proċeduri meħtieġa għal dak l-iskop. Hecho en Luxemburgo, el veintiocho de junio del dos mil uno.Udfærdiget i Luxembourg den otteogtyvende juni to tusind og en.Geschehen zu Luxemburg am achtundzwanzigsten Juni zweitausendundeins.Έγινε στο Λουξεµβούργο, στις είκοσι οκτώ Ιουνίου δύο χιλιάδες ένα.Done at Luxembourg on the twenty-eighth day of June in the year two thousand and one.Fait à Luxembourg, le vingt-huit juin deux mille un.Fatto a Lussemburgo, addì ventotto giugno duemilauno.Gedaan te Luxemburg, de achtentwintigste juni tweeduizendeneen.Feito em Luxemburgo, em vinte e oito de Junho de dois mil e um.Tehty Luxemburgissa kahdentenakymmenentenäkahdeksantena päivänä kesäkuuta vuonna kaksituhattayksi.Som skedde i Luxemburg den tjugoåttonde juni tjugohundraett.Intocmit la Luxemburg, la douazeci si opt iunie doua mii unu. Por la Comunidad Europea For Det Europæiske Fællesskab Für die Europäische Gemeinschaft Για την Ευρωπαϊκή Κοινότητα For the European Community Pour la Communauté européenne Per la Comunità europea Voor de Europese Gemeenschap Pela Comunidade Europeia Euroopan yhteisön puolesta På Europeiska gemenskapens vägnar +++++ TIFF +++++ Pentru România +++++ TIFF +++++ [1] ĠU L 235, 17.9.1996, p. 59. [2] ĠU L 370, 31.12.1985, p. 1. [3] ĠU L 370, 31.12.1985, p. 8. --------------------------------------------------